ದಿನದ ಸೂಕ್ತಿ: ಆಸೆಯ ದಾಸರು ಇದಂ ಚಿಂತಯತಾಮೇವ ಜೀರ್ಣಮಾಯುಃ ಶರೀರಿಣಾಮ್ ಇದರ ತಾತ್ಪರ್ಯ ಹೀಗೆ: ಇದು ಸಿಕ್ಕಿತು, ಇದು ಕಳೆದುಹೋಯಿತು, ಇದನ್ನು ಬುದ್ಧಿಶಕ್ತಿಯಿಂದ ಮತ್ತೆ ಗಳಿಸುವೆನು ಎಂದು ಚಿಂತಿಸುತ್ತಲೇ ಜನರ ಆಯುಸ್ಸು ಮುಗಿದುಹೋಗುತ್ತದೆ. ಮನುಷ್ಯನ ಆಸೆಯ ಸೆಳೆತ ಎಷ್ಟು ಎಂಬುದನ್ನು ಸುಭಾಷಿತ ಹೇಳುತ್ತಿದೆ.ನಮ್ಮ ಜೀವನವು ಚಕ್ರದಂತೆ ಸುತ್ತುತ್ತಲೇ ಇರುತ್ತದೆ ಒಮ್ಮೆ ಸುಖ, ಇನ್ನೊಮ್ಮೆ ದುಃಖ ಒಮ್ಮೆ ರಾಗ, ಇನ್ನೊಮ್ಮೆ ದ್ವೇಷ ಒಮ್ಮೆ ಲಾಭ, ಇನ್ನೊಮ್ಮೆ ನಷ್ಟ ಹೀಗೆ ಹಗಲುರಾತ್ರಿಗಳಂತೆ ಸುತ್ತುತ್ತಲೇ ಇರುತ್ತದೆ.ಸುಖ ಬಂತು ಎಂದು ನಾವು ಸುಮ್ಮನೇ ಇರುವುದಿಲ್ಲ ಮತ್ತಷ್ಟು ಸುಖಕ್ಕಾಗಿ ಹಂಬಲಿಸುತ್ತೇವೆ.ಇರುವ ಸುಖವನ್ನೂ ಕಳೆದುಕೊಳ್ಳುತ್ತೇವೆ.ದುಃಖಕ್ಕೆ ನಾವು ಸೋಲುವುದೂ ಇಲ್ಲ.ಮತ್ತೆ ಪ್ರಯತ್ನ ಪಡುತ್ತೇವೆ ಕಳೆದುಕೊಂಡಿರುವ ಸುಖವನ್ನು ಮರಳಿ ಪಡೆಯಲು ಹೋರಾಟ ಮಾಡುತ್ತೇವೆ.ಒಟ್ಟಿನಲ್ಲಿ ನಿರಂತರವಾಗಿ ಯಾವುದೋ ಒಂದರ ಹಿಂದೆ ಓಡುತ್ತಲೇ ಇರುತ್ತೇವೆ.ಸುಖದುಃಖ ಎರಡೂ ಶಾಶ್ವತವಲ್ಲ ಜೀವನದಲ್ಲಿ ಏರಿಳಿತಗಳು ಸಹಜ.ನಮಗೆ ಆಸೆಯಷ್ಟೇ ಇಲ್ಲ, ದುರಾಸೆಯೇ ನಮ್ಮಲ್ಲಿ ಪ್ರಬಲವಾಗಿರುವುದು.ನಾವು ಇರುವ ಸುಖವನ್ನು ತೃಪ್ತಿಯಿಂದಲೂ ಸಂತೋಷದಿಂದಲೂ ಅನುಭವಿಸುವುದಿಲ್ಲ ಈಗ ಸಿಕ್ಕಿರುವುದು ಸಾಲದು, ಮತ್ತಷ್ಟು ಬೇಕು ಎಂಬ ದುರಾಸೆಯಲ್ಲಿ ಇರುವುದನ್ನೂ ಬಿಟ್ಟು, ಇಲ್ಲದುದನ್ನು ಹುಡುಕಿಕೊಂಡುಹೋಗುತ್ತೇವೆ.ಕೊನೆಗೆ ಅದೂ ಇಲ್ಲ, ಇದೂ ಇಲ್ಲ ಎಂಬ ಸ್ಥಿತಿಯನ್ನು ಎದುರಿಸಬೇಕಾಗುತ್ತದೆ.ಇದನ್ನೇ ಸುಭಾಷಿತ ಹೇಳುತ್ತಿರುವುದು ಅದನ್ನು ಪಡೆಯಬೇಕು, ಇದನ್ನು ಪಡೆಯಬೇಕೆಂಬ ಹೋರಾಟದಲ್ಲಿಯೇ ನಮ್ಮ ಆಯುಸ್ಸು ಮುಗಿದುಹೋಗುತ್ತದೆ.ಈ ನಿರಂತರ ಕದನಕ್ಕೆ ನಮ್ಮ ಮನಸ್ಸನ್ನೂ ಬುದ್ಧಿಯನ್ನೂ ಸಿದ್ಧಗೊಳಿಸುವುದೇ ಅತಿಯಾಸೆ.ಈ ಆಸೆಯ ಪಾಶವನ್ನು ಕುರಿತು ಇನ್ನೊಂಧು ಸುಭಾಷಿತ ಸೊಗಸಾಗಿ ಹೇಳಿದೆ: ಆಶಾಯಾ ಯೇ ದಾಸಾಸ್ತೇ ದಾಸಾಃ ಸರ್ವಲೋಕಸ್ಯ ಆಶಾ ಯೇಷಾಂ ದಾಸೀ ತೇಷಾಂ ದಾಸಾಯತೇ ಲೋಕಃ ಆಸೆಗೆ ಯಾರು ದಾಸರೋ ಅವರು ಸಕಲಲೋಕಕ್ಕೂ ದಾಸರು.ಯಾರಿಗೆ ಆಸೆಯೇ ದಾಸಿಯಾಗಿರುತ್ತದೆಯೋ ಅವರಿಗೆ ಲೋಕವೇ ದಾಸವಾಗುತ್ತದೆ. ನಾವು ಆಸೆಗೆ ದಾಸರಾಗಬೇಕೋ ಅಥವಾ ಆಸೆಯೇ ನಮಗೆ ದಾಸಿಯಾಗಬೇಕು ನಿರ್ಧಾರ ಮಾಡಬೇಕಾದವರು ನಾವೇ!